J. Počiatek, minister financií SR: (2008-06-18):
Teraz ďalšia vec. Napríklad na margo toho. A však ste pred chvíľkou povedali, že sa nebránite tomu, že to nájdete, tak ja som len rád, že teda ste ochotný to urobiť. Budem len rád. (Reakcia z pléna.) V čom klamem? My sme to nenašli. Ak to vy ste schopní nájsť, ja sa vám ospravedlním. Hľadali sme to. Teraz čo sa týka tých čísel. Túto správu, pán Mikloš, z 21. júna 2006 ste spolupredkladali vy. Tu v kolónke spoluprostriedky použité na oddlženie zdravotných poisťovní a zdravotnej poisťovne Perspektíva je prázdne okienko. Tu nie je žiadne číslo. Takže tu vy sami ste ako poslednú správu o Veriteľovi, ktorá súvisela s jeho likvidáciou a je posledná v poradí všetkých, lebo je datovaná z 21. júna 2006, je napísaných 27,7. Áno, existuje správa z 31. 12. 2005, kde táto kolónka nie je prázdna a je tam napísané, že nielenže zdravotná poisťovňa Perspektíva, ale aj iné zdravotné poisťovne, kde je číslo 6,2, avšak potom sa pýtam, ako je možné, že v skutočnosti nominálna hodnota postúpených pohľadávok do Slovenskej konsolidačnej bola 14,6. Nájdite mi jedno miesto, kde je toto číslo vykázané. Čiže opäť ešte raz tvrdím, sú tri čísla a nie je vôbec jasné z toho, ktoré je vlastne to správne. Čiže veľa rečí, ale nič konkrétne, žiadna konkrétna odpoveď na to, prečo sa Veriteľ likvidoval napriek tomu, že stále mal majetok, likvidátorka o tom musela vedieť. Neodpovedali ste. Furt hovoríte, že my to tam máme. Tvrdíte, že máme všetky doklady, čo určite nemáme, je už minimálne, keď už nič iné, ale je toho oveľa viac, registratúrne doklady s trvalou dokumentárnou hodnotou, ktoré mali byť odovzdané do archívu ministerstva vnútra a neboli. (Ruch v sále.) Tu ďalej hovoríte, že každá transakcia sa dá zanalyzovať. No na margo toho by som chcel povedať. Viete čo, že najväčšia smola alebo hanba tohto celého je, že sa tu naozaj o tomto Veriteľovi vôbec musíme baviť. Lebo, ak to bol dobrý projekt podľa vás, tak mal byť, ale naozaj precízne zdokumentovaný, a mala byť taká dokumentácia, ktorá by mala sama osebe výpovednú hodnotu. Žeby nebol problém pozrieť sa do toho a povedať áno, je tu všetko v poriadku. Ale taká neexistuje. Taká dokumentácia jednoducho nie je. Je tam sada škatúľ a halda škatúľ, ktoré o niečom hovoria, ale ja ani za ten obsah nezodpovedám, dokonca ani vy z pohľadu bývalého ministra financií, ale zodpovedáte ako akcionár cez spoločnosť Veriteľ za tvorenie toho obsahu. Vy ste ešte hovorili, že vás tam zastupoval pán Palko. Ale to vôbec právne nie je dôležité, lebo akcionár ste boli aj tak vy. To už je váš problém, koho ste si splnomocnili. Stále ste nepovedali, kde sú tie pásky. Ja už to vidím s tými databázami, že to je takisto ako s tými páskami. Vy tvrdíte, že ich máme my. Pásky objektívne my nemáme. Má ich pán Pažitný a neviem, čo ešte všetko on má. A neviem, akú vy máte sadu dokumentácie, možno aj všetku, ale my ju nemáme. A povedzte mi, kde sú teda tie pásky, pán Mikloš? Čiže stále je tu jedna vec a o tomto sa môžeme hádať a tu sú vaše dokumenty z rokovania vlády. Ktorá je tá správna suma? Ešte raz sa pýtam, pretože na to neviete odpovedať. Splietate tu, že my si nevieme prečítať. Tak ja vám prečítam kvalitu tej vašej tabuľky, aby sme si boli úplne na jasnom. Stĺpčeky hovoria výška oddlžených záväzkov, druhý prostriedky použité k oddlženiu. K tomu horizontálne idú riadky, ktoré hovoria tiež v každom riadku niečo iné. V jednom riadku spoluoddlženie zdravotníckych zariadení, čiže suma tých oddlžených pohľadávok, kým o pár riadkov pod tým spoluprostriedky použité na oddlženie zdravotných poisťovní. Nákladová položka, hej, čiže úplný hokej. Vaša tabuľka. A tu chýbajú tie čísla, o ktorých hovorím. Takže som zvedavý, koľko to naozaj bolo. A spoločenská zmluva, to je nepodstatné. Čiže, bohužiaľ, musím skonštatovať, že už vôbec to, že sa tu o tom bavíme v takomto kontexte len svedčí o tom, že tento projekt bol z pohľadu projektového manažmentu absolútne nezvládnutý a sfušovaný. Už len kvôli tomu, že neexistuje k tomu záverečná dokumentácia, ktorá by všetko zrekapitulovala do poslednej koruny. To predsa nie je možné, aby tu na pár vládnych dokumentoch, ktoré vôbec predkladal Veriteľ alebo minister zdravotníctva a vy ako bývalý minister financií do vlády, ktoré sú spolu tri alebo štyri a v každej tabuľke bolo iné číslo. Ďakujem.